Bez obzira na to što mislili o voditeljima kurikularne reforme prijašnje ili sadašnje i kakav god stav imali prema jučerašnjem prosvjedu, akademici Kostović i Prosperov Novak u sinoćnjem su 'Otvorenom' pokazali da ne znaju argumentirano raspravljati. Njihovo je ponašanje bilo nekontrolirano, agresivno i uvredljivo, bez ikakvog uvažavanja drugačijih mišljenja - kako onih u studiju, tako i onih s jučerašnjeg prosvjeda

Nemam inače običaj dva dana za redom pisati o istoj emisiji, ali sinoćnja epizoda 'Otvorenog' o reformi obrazovanja i jučerašnjim prosvjedima protiv njezina zaustavljanja bila je takva da je se jednostavno ne može ignorirati. Iako je u studiju HRT-a uz voditelja Mislava Togonala sjedilo šestoro ljudi, dvojica od njih - i to obojica akademici - pokazali su da ne uspijevaju održati ni minimalnu razinu ponašanja u raspravi na javnom mediju, odnosno da je način na koji raspravljaju o svojim stavovima i s onima koji te stavove ne dijele otprilike na razini birtijskog nadvikivanja . I pritom mi se čak čini da nepravedno diskreditiram birtijske bukače.

Nisu se ni Kostović ni Prosperov Novak u emisiji suviše bavili onime što bi obrazovanje u Republici Hrvatskoj trebalo biti, kako bi se mogli poboljšati rezultati učenika iz domaćih škola na standardiziranim testovima, nisu baš previše ulazili u to koji bi trebali biti ciljevi kurikularne reforme onako kako je oni vide niti time kako bi je se moglo što prije implementirati u škole. A, ne. Njima je najvažnije bilo što više puta uzviknuti kako je prijedlog reforme Borisa Jokića bio fijasko, sve one koji su sudjelovali u jučerašnjim prosvjedima nazvati izmanipuliranima , prosvjede nazvati sramotnima i predizbornim skupovima te ih usporediti s Lenjinom, isticati stvari kao što su 'Ne može se djeci u školi govoriti da nema Boga ako im se kod kuće govori da ima Boga' kao ključan problem Jokićeve reforme i posprdno odbacivati taj prijedlog reforme kao 'štosove'.

Riječ je o Ivici Kostoviću , koji je u 'Otvoreno' bio pozvan vjerojatno zato što je bio ministar znanosti i tehnologije, te o Slobodanu Prosperovu Novaku , koji je u emisiju vjerojatno bio pozvan zato što je Slobodan Prosperov Novak. Obojica, rekoh, akademici, obojica s pedigreom koji obuhvaća najuglednije domaće i strane visokoobrazovne ustanove, obojica osobe čije bi obrazovanje, lik i habit trebali značiti i sposobnost raspravljanja s neistomišljenicima - u emisiji su nastupili kao da im ni do vlastita ugleda ni do teme o kojoj raspravljaju uopće nije stalo.

Nije im pritom bilo previše važno ni to što su ljudi koji su sudjelovali u izradi prijašnjeg prijedloga kurikularne reforme rekli da sadašnja skupina koja to radi - koristi dobar dio Jokićevih materijala, što šefica Povjerenstva za provedbu strategije obrazovanja čak i nije zanijekala. Nisu se baš previše obazirali ni na napomene Sunčice Findak o tome da se u Hrvatskoj u zadnjih 27 godina promijenio 21 i ministar obrazovanja, a da se u školama zapravo ništa nije promijenilo. Nije ih uspijevao omesti ni voditelj Mislav Togonal, koji ih je u nekoliko navrata upozoravao da moraju sugovornicima dopustiti da dođu do riječi, a i primjedbu Nevena Budaka - da nije istina da nitko ništa nije odgovorio na više od tri tisuće komentara na prijedlog kurikularne reforme - nisu uopće uzeli u obzir.

Kraće rečeno, njihovo je sudjelovanje u sinoćnjem 'Otvorenom' bilo savršena ilustracija tragedije na koju se svodi rasprava o bilo čemu važnom u Republici Hrvatskoj. Vrlo su precizno pokazali kako to izgleda kada dvojica bučnih apologeta jedne ideologije uopće ne žele raspravljati o onome što je doista važno - poboljšanju obrazovanja u hrvatskim školama - nego im je jedino važno ispaliti što više vrijednosnih sudova kojima će diskreditirati one s kojima se ne slažu.